
Pl-x 510/2010


AVIZ

asupra propunerii legislative cu privire la introducerea şahului ca disciplină de studiu opţională în învăţământul primar
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă cu privire la introducerea şahului ca disciplină de studiu opţională în învăţământul primar, trimisă cu adresa nr. Pl-x 510 din 9 noiembrie 2010, înregistrată cu nr.31/876 din 9 noiembrie 2010. 
Propunerea legislativă a fost respinsă de Senat în şedinţa din 15 septembrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare introducerea şahului în învăţământul primar, ca disciplină de studiu opţională, începând cu anul şcolar 2011-2012. 
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1353 din 25 mai 2010, care nu susţine adoptarea acestei iniţiative legislative în forma prezentată şi avizul favorabil, cu observaţii şi propuneri al Consiliului Legislativ, aviz cu nr.309 din 26 martie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative cu privire la introducerea şahului ca disciplină de studiu opţională în învăţământul primar, întrucât aplicarea măsurilor propuse prin această iniţiativă legislativă implică modificarea prevederilor bugetului de stat, devenind aplicabile prevederile art.111 alin.(1) teza a doua din Constituţia României, republicată şi ale art.15 din Legea nr.500/2002 privind finanţele publice, cu modificările ulterioare. Iniţiatorul nu precizează sursele financiare necesare aplicării măsurilor propuse, încălcându-se astfel dispoziţia art.138 alin.(5) din constituţia României, republicată, care prevede că: “Nici o cheltuială bugetară nu poate fi aprobată fără stabilirea sursei de finanţare”.
În acelaşi sens, art.15 alin.(1) din Legea nr.500/2002 privind finanţele publice, prevede că: “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării, propunerea legislativă face parte din categoria legilor ordinare.

                       
PREŞEDINTE,                          
    SECRETAR,

                        
  Daniel Buda                                    Gabriel Andronache
Consilier parlamentar,

Rodica Penescu
_1350897412.unknown

